Žane jednotne rjadowanje, kak pohrjebnišća a ćěłownje wužiwać
Malešecy (CS/SN). Swoje wustawki za pohrjebnišća na teritoriju gmejny je Malešanska gmejnska rada na swojim zašłym posedźenju aktualizowała. Dokelž běchu popłatki za rowy w lěće 2003 posledni raz postajili, dyrbjachu je nětko aktualnym wobstejnosćam přiměrić. Zdźěla je samo podwojichu, zo bychu znajmjeńša wudawki za reparatury a inwesticije zarunane byli. Radźićeljo njejsu pak jenož wo wysokosći popłatkow diskutowali. Runje tak woni porokowachu, zo njeje žanoho jednotneho rjadowanja za to, wužiwać wšelake pohrjebnišća a ćěłownje. Skónčnje dojednachu so na to, zo měł so do nowych wustawkow wotrězk přiwzać, po kotrymž su nadrobnosće wužiwanja we wjesnych pohrjebnišćowych wustawkach rjadowane. Tomu je dwanaće radźićelow přihłosowało, dwaj běštaj přećiwo tomu a jedyn so hłosa wzda.
hrv_Latn szl_Latn